dr. Feliks Steuer (rodz. 5 listopada 1889 we Sulkowie wele Baworowa, um. 30 moja 1950 we Katowicach) – dyrechtōr Państwowyj Gimnazyje Klasycznyj (przed 1925) a Miejskij Gimnazyje Matymatyczno-Przirodniczyj (1925–1939 a 1945–1948) we Katowicach, podszukowocz ślōnskij godki, tworziciel ôrtografije Steuera, kero je lo tyj godki używano. Bildowoł sie we gimnazyji we Głubczycach, kaj go uczōł go miyndzy inkszymi ślōnski dichter Johannes Reinelt, znōmy pode przemiankym "Philo vom Walde", powożany jako klasyk gwarowyj literatury ślōnskij. Niyskorzi sztudyrowoł we Innsbrucku a na Uniwersytecie Wrocławskim na kerōnku słowiańsko filologijo. Bez I wojna światowo sużōł na frōńcie, kaj ôstoł rańōny a mu ôdjynto noga. Skuli holcbajna a tygo, co szkuldukoł, szkolorze mu wymyślili przemianek "Hefajst". Wespōłpracowoł ze Polskōm Akademijōm Kōnsztu we Krakowie. Krōm roboty jako pedagog, Steuer zajmowoł sie podszukowaniym gwarōw ze becyrku, we kerym miyszkoł a ze kerygo pochodźōł. Jego tworzyniy powstało we sulkowskim djalekcie. Swoje dzieła zapisowoł włosnōm ôrtografijōm, kero sie porōżniała ôde alfabetu polskigo m.in. maniyrōm zapisowanio spōłgłosek miynkich a ôbecnośćōm charakterystycznyj buchsztaby ō. ślōnski alfabet Feliksa Steuera we ździebko zmodyfikowanyj wersyji je dzisio alfabetym prōmowanym m.in. ôd towarzistwa Pro Loquela Silesiana jako ôficjalny szrajbōnek lo skodyfikowanyj ślōnskij rzecze. We roku 1935 we durku pojawiōły sie jego dwa dzieła, wydane pode przemiankym "F.Res" – "Ostatni gwojździaurz" (Uostatni gwoździorz) a tyż "Z naszej ziymiy ślōnskej" (Z naszyj ziymie ślōnskij). Piyrsze je rozpōminaniym jego fatra, druge atoli to grōmada gydichtōw kere sōm miyndzy inkszymi ô przirodowych zjawiskach. Feliks Steuer umrzōł we roku 1950 we Katowicach, gynau tak kej sobie zachcioł ôstoł pogrzybany na kyrchofie we Baworowie, tuż za kapliczkōm ôd św. Zefyla. 1929 – "O zachowaniu narzecza górnośląsko-polskiego" 1932 – "Branickie podreci" 1934 – "Dialekt sułkowski" 1935 – "Ostatni gwojździaurz" (Uostatni gwoździorz) 1935 – "Z naszej ziymiy ślōnskej" (Ze naszyj ziymie ślōnskij) 1937 – "Narzecze baborowskie" Ômołwa prawideł alfabetu Feliksa Steuera